## Nuria Martínez reclama més places de jutges per a pal·liar les sobrecàrregues derivades de la implementació de la nova llei

*** La consellera visita els jutjats de Benidorm i felicita el jutge degà per haver aconseguit que el Govern central rectificara per a crear una nova plaça
* La titular de Justícia demanda que es paralitze la conversió de la plaça d’Instrucció en el partit judicial de Castelló**

La consellera de Justícia i Administració Pública, Nuria Martínez, ha reclamat al Ministeri de la Presidència, Justícia i Relacions amb les Corts la creació de més places de jutges en la Comunitat Valenciana, sobretot en seccions com la de violència sobre la dona, per a pal·liar les sobrecàrregues de treball que es donaran amb la implementació de la nova Llei orgànica 1/2025, de 2 de gener, de mesures en matèria d’eficiència del servici públic de justícia.

La titular de Justícia s’ha pronunciat en estos termes durant la seua visita als jutjats de Benidorm, a on ha felicitat el jutge degà per aconseguir que el Govern d’Espanya rectificara i haja decidit crear, finalment, una nova plaça de jutge per a la secció de violència sobre la dona, en compte de reconvertir una plaça d’instrucció en una exclusiva per a estos casos, tal com proposava inicialment el Ministeri.

“La proposta del Govern central va generar rebuig en un ampli espectre d’operadors jurídics. Tant jutges com fiscals, passant per lletrats de l’Administració de justícia, advocats i procuradors, es van mostrar contraris a la conversió de la plaça, ja que este canvi podrà derivar en un clar col·lapse en la tramitació dels procediments”, ha afegit la consellera.

A més, en el cas de Benidorm es dona l’agreujant que en 2022 es van agrupar els partits judicials de Benidorm i la Vila Joiosa, i el Jutjat de Violència sobre la Dona núm. 1 de Benidorm va assumir els delictes que fins llavors eren competència d’este partit judicial, per la qual cosa la càrrega de treball ja es va incrementar en eixe moment de manera considerable.

“Com no podia ser d’altra manera, el Govern central ha hagut de fer marxa arrere i finalment ha creat una nova unitat judicial de violència sobre la dona. És una gran notícia que Benidorm puga conservar l’òrgan instructor que va estar a punt de perdre; però no és suficient. Hem de continuar reivindicant que el Ministeri paralitze la reconversió de la mateixa plaça a Castelló i cree una altra plaça nova en este partit judicial”, ha demandat la consellera.

“No podem consentir que lleven una plaça a Castelló de la Plana. El Ministeri ha de crear un nou jutjat de violència sobre la dona en el partit judicial de Castelló i, per tant, ha de revertir la supressió d’un dels jutjats d’instrucció existents”, ha reiterat Nuria Martínez.

**Impacte en els jutjats de violència sobre la dona**

Amb l’entrada en vigor de la nova LO 1/2025, els jutjats unipersonals actuals passaran a ser tribunals d’instància i les noves seccions encarregades de conéixer casos de violència sobre la dona també hauran d’assumir la investigació de tots els delictes sexuals contra dones, més enllà de l’àmbit de parella o exparella.

La nova distribució de competències entrarà en vigor el 3 d’octubre de 2025, “una data en la qual esperem que no s’inicie al desmantellament de la Llei de mesures de protecció integral en matèria de violència de gènere, ni es done un col·lapse judicial en violència de gènere”, ha assenyalat Martínez.

I és que, segons una estimació del Consell General del Poder Judicial (CGPJ), esta nova atribució de competències suposarà un increment mitjà en la Comunitat Valenciana del 8,04 % en el nombre d’assumptes que tramiten estos òrgans judicials.

“Totes estes decisions suposen un perjuí directe per a la ciutadania. És el justiciable i la víctima del delicte els que patixen les seues conseqüències, que deriven en una justícia menys pròxima, més lenta i, per tant, tardana. Des de la Conselleria continuarem reivindicant els mitjans econòmics que precisem per a la implementació de la llei 1/25 amb les garanties corresponents, així com més places de jutges i LAJ per a descongestionar els nostres jutjats i atendre les noves necessitats que exigix la nova llei en matèria de MASC”, ha reiterat la consellera Martínez.

**Falta de mitjans i situació dels reforços judicials**

“La Conselleria no pot continuar anant sola, a pulmó, suplint els recursos que hauria de proporcionar el Ministeri de Justícia, tant en el cas per a la implementació de la nova llei, com en el cas de l’absència de creació de noves places de jutges per a la Comunitat Valenciana. Una situació que ens porta al col·lapse i que no s’esmena amb uns reforços conjunturals”, ha afegit Martínez.

A pesar d’esta situació, la Direcció General de Justícia ha mantingut el mateix nombre de reforços (397), i els ha adequat a les necessitats actuals dels òrgans judicials que hui dia els requerixen.

Cal recordar que la funció primordial dels reforços és la d’alleugerir l’excessiva càrrega de treball que hi ha en algunes oficines judicials, així com en els Servicis Comuns i Instituts de Medicina Legal i oficines fiscals, de manera que una vegada desaparega la causa per a la qual es va concedir el nomenament d’un funcionari de reforç, desaparega tal mesura.

Per tant, en funció d’uns paràmetres totalment objectivables, i amb consulta prèvia als secretaris coordinadors, responsables de les fiscalies provincials, als secretaris coordinadors de les tres províncies, a les direccions dels IML, gerents i jutjats de pau, en els quals es prioritzen les propostes d’assignació de reforços dels òrgans judicials, es proposen els reforços, que es revisen trimestralment.

Fecha: 18/06/2025